АҞӘА, мшаԥы 6 – Sputnik, Бадри Есиава. Гәдоуҭа амаининг азы закәаншьаҭада афымцацәаҳәа иаҿаку ахархәагақәа рымхра иазыхиоуп ҳәа Sputnik иазеиҭеиҳәеит "Амшынеиқәафымцамч" гәдоуҭатәи афилиал адиректор Ахра Гагәылиа.
"Апарламент адепутатцәа ирыдыркылаз азакәан аҿы иарбоуп ахараԥсатә санкциақәа рыдагьы аҩынтәтә ҽаԥшьра ашьҭахь амаининг хархәагақәа рылгара. Уаанӡа ҳара хынтә-ԥшьынтә аобиектқәа анаҿаҳхуаз ыҟан, аха дара еиҭах рҽаԥыршьуан. Уажәтәи ауснагӡатә хра аманы иҟалароуп, избанзар амаининг адагьы афымцамчӷьычра аԥнарҟәҟәаауеит", - иҳәеит иара.
Закәаншьаҭада акриптовалиута арҳара аҿагыларазы Гәдоуҭа араион ахадараҿы еиҿкаау аоперативтә штаб ақыҭақәа рхадацәа рнапы ианнаҵеит закәаншьаҭада афымцацәаҳәақәа рҽахьаԥыршьуа аҭыԥқәа рзы аинформациа еизыргаларц. Гагәылиа иҳәоит иаразнакала ақалақьи араион зегьи рыхьӡара шыуадаҩу, аха маҷ-маҷ аус аҭыԥ иқәҵахар шауа.
Аҟазауаа апроблематә ҭыԥқәа еилыркаауеит афымцацәаҳәақәа реидареи авариақәеи рыла. Аидара иахҟьаны ацәаҳәақәа былуеит, ибылуеит атрансформаторқәа.
Атәыла ахада иусдҵала азинхьчаратә усбарҭақәа акриптофермақәа раарԥшразы аусурақәа мҩаԥыргоит. Гагәылиа иажәақәа рыла ари алҵшәақәа аанарԥшуеит.
"Аԥсны ААР, Аԥсны АШәМ рхаҭарнакцәеи ҳареи изныкымкәа ареидқәа еицымҩаԥаагахьан, амаининг-ферма дуқәа аҿаҳххьан. Аха убри аан ахархәагақәа рылаагомызт. Уажәы ҳара аҩнқәа ҳрылаланы игәаҳҭалароуп. Уи акыр ауадаҩрақәа ацуп", - азгәеиҭеит иара.
"Амшынеиқәафымцамч" гәдоуҭатәи афилиал аҟазауаа атрансформатортә станциа маҷқәа ринвентаризациа нап адыркит.
Гагәылиа ишиҳәо ала аидара рацәа иаҵаны аус зуа атрансформатортә станциа маҷқәа рсиа шьақәыргылоуп –50-60 рҟынӡа ыҟоуп.
Иара убасгьы иҳәеит еиқәшаҳаҭрада амчхара ду змоу атрансформатор ахьықәдыргыло афидер ахала иарцәоит ҳәа.
"Иҟоуп аҭыԥқәа ауаа рхала атрансформаторқәа ахьықәдыргыло. Убри аҩыза аҭыԥ аман Оҭҳара ақыҭан. Ақыҭахь алашара назышьҭуа афидер ыцәон. Аӡәгьы азин имаӡам хаԥышәала аԥсахрақәа рымҩаԥгара. Уи аҟазауаа роуп иҟазҵаша", - иҳәеит Гагәылиа.
Аенергетикцәа закәаншьаҭада иқәдыргыло атрансформаторқәа ықәыргароуп, уаанӡатәиқәа дырхынҳәыроуп.
Гагәылиа игәаанагарала закәаншьаҭада аенергосистема аҽаԥшьреи акриптовалиута амаининги рҭагылазаашьа араион аҿы иуадаҩуп, аха уи иаҿагыланы ақәԥара алшоит хықәкылеи иааиԥмырҟьаӡакәеи имҩаԥгалазар.
Аԥсны Апарламент адепутатцәа рыбжьы рҭиит административтә зинеилагарақәа рзы Азакәанеидкыла аԥсахрақәа алагаларазы аҩбатәи, аҵыхәтәантәи аԥхьарала хәажәкыра 31 рзы.
АҞӘА, мшаԥы 23 - Sputnik. Аԥсны арепатриациазы уаанӡатәи аминистр Беслан Дбар иԥшаара рылаҳәоуп ҳәа аанацҳауеит Апрокуратура хада апресс-маҵзура.
Апрокуратура хада аусҭҵааратә усбарҭа иара убасгьы ирыланаҳәоит ИАЕ ИАЕ "РемСтрой2012" адиректор Амиран Лакербаиагьы иԥшаара рылаҳәоуп ҳәа.
Ашьаусԥшаара адыррақәа рыла, Дбар амаҵзуратә ԥаршеитә усмҩаԥгатәқәа ҟаиҵеит, гәыԥҩык ауаа - ЗҲәА "РемСтрой 2012" адиректор Амиран Лакербаиеи Арепатриациазы афонд атехникатә хылаԥшра анџьныр Денис Ақаҩбеи иареи - заанаҵ еицәажәаны мҽхакы ҭбаала абиуџьеттә ԥарақәа рӷьычра хықәкыс иҟаҵаны мцҳәарала, ишԥаршеиз заанаҵ идырны ишьақәиргылеит амаҵзуратә документқәа.
Аԥсны Апрокуратура хада ашьаусԥшааратә усбарҭа ашьаус хацнаркит хәажәкыра 23 рзы. Аҟәатәи ақалақьтә ӡбарҭа Арепатриациаз уаанӡатәи аусзуҩ Денис Ақаҩба иганахьала аҩнтәы рбаандаҩра иқәнаҵеит лаҵара 23 рҟынӡа.
Иара убас шәаԥхьар ҟалоит:
Арепатриациаз уаанӡатәи аминистр иганахь ала аус алахәыла аҩнтәы рбаандаҩра иқәҵоуп
АҞӘА, мшаԥы 23 - Sputnik. Аԥсны иҟоу Урыстәылатәи Аладатәи арратә округ агранатаршәыҩцәа еиҭаҵуази еиҭамҵуази ацәҟьарақәа ирықәкны ихысуан агәаҭара аҳәаақәа ирҭагӡаны. Абри атәы аанацҳауеит аокруг апресс-маҵзура.
Аполигонқәа Нагвалоуи Ҵабали рҟны аррамаҵзурауаа "аӷа" иеибашьыга машьынақәа рсахьа змаз ацәҟьарақәа иреихсуан 350 метра набжьаны. Ацәҟьарақәа секундк 10 метрак рҟынӡа ирццакын.
Абри аан ахархәара рыҭан: анапылатә гранатаршәгақәа РПГ-7, акәылӡы кылызжәо агранатақәа ПГ-7ВЛ, агранатаршәга АГС-17.
Амшын аԥшаҳәаҿы ауснагӡатәқәа рымҩаԥгараан аԥша аӷьеы иасуан, секундк ала 20 метра инаӡон. Аруаа рхысраан ари азгәаҭара рыман.
Урыстәыла ар ргәаҭара мҩаԥысуеит Аладатәи арратә округ ар ркомандаҟаҵаҩ Александр Дворников инапхгарала. Аҽазыҟаҵарақәа мҩаԥысуеит 2021 шықәсазтәи аплан инақәыршәаны. Аҽазыҟаҵарақәа ирылархәуп Амшынеиқәатә флоти Каспитәи афлоти. Аҽазыҟаҵарақәа рыхәшьара мҩаԥыргоит арратә усбарҭа анапхгаҩцәа рыла ишьақәгылоу акомиссиа. Игәарҭоит ар реиҿкаашьа, анормативқәа рынагӡашьа, роперативтә зыҟаҵара аҩаӡара.